О Б Щ И Н С К И   С Ъ В Е Т  - П Е Р Н И К
Р Е Ш Е Н И Е  № 321
от 20.09.2016 г.
За приемане на Наредба за изменение и допълнение на Наредбата за придобиване, управление и разпореждане с общинско имущество, приета с Решение № 289/29.01.2009г. на Общински съвет Перник
На основание чл. 21, ал. 2 от ЗМСМА, във връзка с чл. 8, ал. 2 от ЗОС
ОБЩИНСКИ СЪВЕТ РЕШИ:

 Приема Наредба за изменение и допълнение на Наредбата за придобиване, управление и разпореждане с общинско имущество, приета с Решение № 289 от 29.01.2009г. на Общински съвет Перник, както следва:    
§ 1. В чл. 23, ал. 1, в края на изречението се добавят думите  „освен в случаите на публично-частно партньорство”.
§ 2. В  чл. 64, ал. 2, думите „чл. 62” се заменят с „чл. 63 от Наредбата”.
§ 3. В чл. 65, ал. 2 се създава нова точка шеста :

„6.  Доказателства за спазване на изискванията по чл. 33 от Закона за собствеността, когато е приложимо”.
§ 4. Чл. 68, ал. 1  се изменя така:

„Чл.68. /1/ Кметът на Общината учредява право на строеж, надстрояване или пристрояване в съсобствени имоти между Общината и трети лица, след решение на Общински съвет и без провеждане на търг или конкурс при условията на чл.183, ал.3 от ЗУТ.“.
§ 5. Създава се чл. 69а : 

„Чл. 69 а  (1) При влязъл в сила ПУП в случаите на чл. 188 и чл. 189 от ЗУТ възмездно право на строеж под и над улици, площади, зелени площи, водни обекти, се учредява след решение на Общински съвет, взето с мнозинство 2/3 от общия брой на общинските съветници. 

(2) С решението общинския съвет определя процедурата за учредяване на правото на строеж и упълномощава кмета на общината да издаде заповед за учредяване право на строеж при спазване изискванията на чл. 188 и чл. 189 от ЗУТ, както и да сключи договор с приобретателя.

(3) Цената на правото на строеж по ал. 1 се определя от независим оценител по смисъла на Закона за независимите оценители.

§ 6. Към чл. 93 се създава нова алинея: 

„Ал. (7) При невъзможност участникът да се яви лично на датата, за която е насрочен търгът или конкурсът, може да се представлява от друго лице, упълномощено с нотариално заверено пълномощно с изрично посочване на обекта, за който се участва.”.
§ 7. Към чл. 98, ал. 4, т. 3, НПУРОИ, след израза „Общински съвет“ думата „или“ отпада и в края на текста се добавя „Или има парични  задължения към Община Перник”.
§ 8. Към чл. 99, ал. 1, в края на текста  се добавя: 

„На повторно насрочения търг могат да закупят тръжна документация и да участват други лица”.
Решението е прието на заседание на Общинския съвет, проведено на 20.09.2016г., Протокол № 13, т.40 от дневния ред и е подпечатано с официалния печат на Общинския съвет.

